**Likumprojekta “Grozījumi Atkritumu apsaimniekošanas likumā”  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojektā “Grozījumi Atkritumu apsaimniekošanas likumā” (turpmāk - Likumprojekts) tiek precizēta kārtībā, kādā atkritumu apsaimniekošanas reģionā ietilpstošās pašvaldības izstrādā reģionālo atkritumu apsaimniekošanas plānu, kā arī reģionālo atkritumu apsaimniekošanas centru (turpmāk – RAAC) izveidošanas kārtība un funkcijas, precizētas prasības administratīvajai atbildībai par pārkāpumiem atkritumu apsaimniekošanas jomā, precizētas prasības finanšu nodrošinājuma piemērošanai atkritumu apsaimniekotājiem, atkritumu tirgotājiem un atkritumu apsaimniekošanas starpniekiem. Papildus Likumprojekts precizē atkritumu apsaimniekošanas uzraudzības kārtību.  Likumprojekts stājas spēkā Oficiālo publikāciju un tiesiskās informācijas likuma 7. panta otrajā daļā noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Atkritumu apsaimniekošanas valsts plānā 2021. -2028. gadam[[1]](#footnote-2) (apstiprināts 2021. gada 22. janvārī ar Ministru kabineta rīkojumu Nr. 45 (prot. Nr. 8 20. §)) (turpmāk – Plāns) paredzēti pasākumi, kuru realizācija ir saistīta ar grozījumiem pastāvošajā normatīvo aktu sistēmā atkritumu apsaimniekošanas jomā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1.Vides aizsardzības un reģionālās attīstības ministrija (turpmāk – VARAM), izvērtējot Plānā ietvertos pasākumus, paredz veikt šādus grozījumus Atkritumu apsaimniekošanas likumā:  1.1. Ar likumprojektu paredzēts atcelt normatīvajos aktos noteikto prasību, ka metālu atgriezumu un lūžņu iepirkšanai ir nepieciešama licence. Atbilstoši pašreiz spēkā esošajam regulējumam[[2]](#footnote-3) komersantiem, kuriem ir nepieciešamas arī licences metālu atgriezumu un lūžņu iepirkšanai (turpmāk – licence), ir vispirms jāsaņem atļauja A vai B kategorijas piesārņojošas darbības veikšanai, vai atkritumu apsaimniekošanas atļauja, kā arī jāiesniedz Valsts vides dienestā (turpmāk – VVD) finanšu nodrošinājums atkritumu apsaimniekošanai. VVD un citu institūciju rīcībā ir pietiekama informācija par attiecīgo komersantu veiktajām darbībām ar metāllūžniem. Tā kā prasības licences saņemšanai tiek atceltas, tiek arī svītrots deleģējums Ministru kabinetam noteikt valsts nodevas par licences izsniegšanu apmēru un maksāšanas kārtību;  1.2. pašreiz sabiedriskās apspriešanas stadijā atrodas likumprojekts “Piesārņojuma novēršanas likums”[[3]](#footnote-4), ar kuru tiks aizstāts likums “Par piesārņojumu”. Likumprojektā “Piesārņojuma novēršanas likums” vairs nav paredzēts deleģējums Ministru kabinetam noteikt prasības atsevišķas bīstamas ķīmiskas vielas saturošu produktu un iekārtu lietošanai un marķēšanai, kā arī atsevišķu bīstamu ķīmisku vielu izmantošanas ierobežojumus iekārtās un produktos. Pašreiz šādas prasības ir noteiktas attiecībā uz polihlorētos bifenilus vai polihlorētos terfenilus saturošām iekārtām, kā arī uz baterijām un akumulatoriem[[4]](#footnote-5) Tā kā ar minēto regulējumu ir transponētas Eiropas Savienības normatīvo aktu prasības[[5]](#footnote-6), ir nepieciešams Atkritumu apsaimniekošanas likumā ietvert deleģējumu attiecīgu Ministru kabineta noteikumu izstrādei. Likumprojektā “Piesārņojuma novēršanas likums” nav ietvertas arī prasības attiecībā uz Eiropas Parlamenta un Padomes 2013.gada 20.novembra regulā Nr. 1257/2013 par kuģu pārstrādi un ar ko groza regulu Nr. 1013/2006 un direktīvu 2009/16/EK (turpmāk – regula 1257/2013) noteikto kompetento iestādi un kontaktpersonu. Tā kā atbilstoši Atkritumu apsaimniekošanas likuma 42.panta astotajai daļai VVD pilda kompetentās iestādes un korespondenta pienākumus atbilstoši Eiropas Parlamenta un Padomes 2006.gada 14.jūnija regulai (EK) Nr. [1013/2006](http://eur-lex.europa.eu/eli/reg/2006/1013/oj/?locale=LV) par atkritumu sūtījumiem, likumprojektā tiek paredzēts, ka VVD pildīs šīs funkcijas arī attiecībā uz regulu 1257/2013.  1.3. Ņemot vērā Plānā noteiktos atkritumu apsaimniekošanas mērķus, pasākumus to realizācijai un nepieciešamā finansējuma apmēru, VARAM secināja, ka nav atbalstāma pieeja, ka gadījumā, ja viena atkritumu apsaimniekošanas reģionā (turpmāk – AAR) ietilpstošā pašvaldība, kura neapstiprina reģionālo atkritumu apsaimniekošanas plānu, tā ir tiesīga izstrādāt atkritumu apsaimniekošanas plānu savai administratīvajai teritorijai. Vienlaikus Atkritumu apsaimniekošanas likumā ir jānosaka kārtība, kādā stājas spēkā reģionālais atkritumu apsaimniekošanas plāns, kā arī jāparedz, ka šis plāns ir saistošs visām pašvaldībām AAR, arī tām, kuras to nav apstiprinājušas, un visas AAR pašvaldības iesaistās reģionālā atkritumu apsaimniekošanas plāna ieviešanā.  1.4. Atkritumu apsaimniekošanas valsts plāns 2021.-2028.gadam paredz, ka AAR robežu pārskatīšana un reģionālās pieejas turpmāka attīstība īstenojama šādos termiņos:   * Līdz 2021.gada maija beigām Ministru kabinets nosaka jaunos AAR, tajās ietilpstošās pašvaldības (*Noteikumu projekts ir izsludināts Valsts sekretāru sanāksmē 2021.gada 22.aprīlī, pašlaik notiek noteikumu projekta saskaņošanas process*); * Līdz 2022.gada 31.decembrim AAR pašvaldības izstrādā un apstiprina reģionālos atkritumu apsaimniekošanas plānus**;** * Līdz 2023.gada 31.decembrim pašvaldības uz Sadzīves atkritumu poligonu bāzes izveido reģionālos atkritumu apsaimniekošanas centrus (turpmāk - RAAC), kas nodrošinaatkritumu apstrādi, sagatavošanu pārstrādei, reģenerācijai, apglabāšanai un apglabāšanu; * Līdz 2024.gada beigām RAAC ir saņēmis piesārņojošās darbības atļauju, reģistrējies Sabiedriski pakalpojumu regulēšanas komisijā (turpmāk – SPRK) un iesniedzis SPRK apstiprināšanai sadzīves atkritumu apglabāšanas tarifu.   Ņemot vērā Atkritumu apsaimniekošanas likuma 21.panta pirmajā daļā noteiktās prasības, Atkritumu apsaimniekošanas likumā tiks noteikti pārejas noteikumi attiecībā uz termiņu, kādā pašvaldības noslēdz līgumu ar AAR sadzīves atkritumu poligona operatoru pēc šo noteikumu stāšanās spēkā. Ņemot vērā izstrādājamos reģionālos atkritumu apsaimniekošanas plānus, kuros iezīmēsies sadzīves atkritumu poligoni, kuros tiks turpināta sadzīves atkritumu apglabāšana, un sadzīves atkritumu poligoni, kuru darbības virziens mainīsies, ir pamatoti ietvert Atkritumu apsaimniekošanas likumā pārejas noteikumus par to, ka pašvaldība sadarbībā ar sadzīves atkritumu poligona apsaimniekotāju līdz 2022.gada 31.decembrim izvērtē un veic grozījumus līgumos par sadzīves atkritumu apglabāšanu, kas noslēgti atbilstoši Atkritumu apsaimniekošanas likuma 21.panta pirmajai daļai, lai nodrošinātu pašvaldības administratīvajā teritorijā savākto sadzīves atkritumu apglabāšanu. Tāpēc Atkritumu apsaimniekošanas likumā ir nepieciešams noteikt kārtību, kādā tiek izveidoti RAAC, noteikt to funkcijas atkritumu apsaimniekošanas organizēšanā.  1.5. Piemērojot Ministru kabineta 2021.gada 25.februāra noteikumus Nr.134 “Finanšu nodrošinājuma piemērošanas kārtība atkritumu apsaimniekošanas darbībām”, tika secināts, ka, ņemot vērā noteiktos finanšu nodrošinājuma apmērus, ir nepieciešams precizēt Atkritumu apsaimniekošanas likumu, paredzot, ja atkritumu apsaimniekotājam ir izsniegtas vairākas atļaujas Atkritumu apsaimniekošanas likuma 12. panta pirmajā daļā minētajām darbībām vai atkritumu pārstrādei vai reģenerācijai atbilstoši normatīvajiem aktiem par piesārņojumu, tas iesniedz VVD vienu finanšu nodrošinājumu par to atļauju, par kuru jāiesniedz lielākais finanšu nodrošinājums. Līdzīgas prasības būtu jānosaka arī attiecībā uz atkritumu tirgotājiem un atkritumu apsaimniekošanas starpniekiem, kuri ir reģistrējušies VVD un kuriem ir izsniegta arī atļauja likuma 12. panta pirmajā daļā minētajām darbībām vai atkritumu pārstrādei vai reģenerācijai atbilstoši normatīvajiem aktiem par piesārņojumu. Atkritumu apsaimniekošanas likumā arī jānosaka termiņš, kādā atkritumu apsaimniekotājs, atkritumu tirgotājs vai atkritumu apsaimniekošanas starpnieks iesniedz VVD finanšu nodrošinājumu atkritumu apsaimniekošanas darbībām, kā arī sekas – atkritumu apsaimniekošanas atļaujas vai reģistrācijas VVD atcelšana, ja attiecīgais finanšu nodrošinājums netiek iesniegts. Vienlaikus Atkritumu apsaimniekošanas likumā ir jāparedz tiesības VVD samazināt finanšu nodrošinājuma apmēru atkritumu apsaimniekošanas darbībām, ja atkritumu apsaimniekotājs trīs gadu laikā nav izdarījis atkritumu apsaimniekošanas normatīvo aktu pārkāpumus.  1.6. Atkritumu apsaimniekošanas likumu nepieciešams precizēt, nosakot, ka sadzīves atkritumu radītājam vai valdītājam – fiziskai personai - valdījumā esošo sadzīves atkritumu un dalīti savāktu sadzīves bīstamo atkritumu pārvadāšanai uz šo atkritumu savākšanas, pārstrādes, reģenerācijas vai apglabāšanas vietām nav nepieciešams saņemt atkritumu apsaimniekošanas atļauju.Jāparedz, ka fiziska persona var nodot sadzīves atkritumus un dalīti savāktus sadzīves bīstamos atkritumus savākšanas, pārstrādes, reģenerācijas un apglabāšanas vietās, ja attiecīgo atkritumu pieņemšanu nenodrošina pašvaldības izvēlēts atkritumu apsaimniekotājs.  1.7. Ir nepieciešams Atkritumu apsaimniekošanas likumā noteikt, ka izlietotā depozīta iepakojuma pārvadājumam no tā pieņemšanas vietas līdz izlietotā depozīta iepakojuma uzskaites centram nav nepieciešama atkritumu pārvadāšanas atļauja. Depozīta iepakojumam ir plānota detalizēta uzskaite visā tā aprites ciklā un tas ir viegli izsekojams, līdz ar to nebūtu lietderīgi izlietotajam depozīta iepakojumam piemērot prasības, kas attiecināmas uz atkritumu apsaimniekošanu, t.i., īslaicīgu uzglabāšanu tirdzniecības vietās un transportēšanu no tirdzniecības vietas uz šķirošanas vietu.  1.8. Lai novērstu situācijas, ka atkritumu apsaimniekošanas atļaujas atkārtoti tiek izsniegtas personām, kuras ir iepriekš tikušas administratīvi sodītas par atkritumu apsaimniekošanas normatīvo aktu pārkāpumiem, Atkritumu apsaimniekošanas likumā ir jāparedz regulējums, ka VVD uz laiku līdz diviem gadiem var neizdot šādām personām atkritumu apsaimniekošanas atļaujas.  1.9. Lai palielinātu VVD kapacitāti atkritumu apsaimniekošanas prasību piemērošanā, kā arī sniegtu vairāk rīcības iespēju, Atkritumu apsaimniekošanas likumā jāparedz, ka VVD ir tiesības izdarīt kontrolpirkumus.  Izvērtējot publiski pieejamo informāciju (piemēram, interneta tīmekļa vietnes), ir konstatēts, ka pastāv “pelēkais” tirgus, t.i., komersantiem un privātpersonas, kuras sludinājumu portālos un savās mājaslapās piedāvā atkritumu apsaimniekošanas pakalpojumus bez atbilstošas atļaujas, tādējādi atkritumus apsaimniekojot neatbilstoši vides aizsardzības prasībām, radot riskus apkārtējai vides stāvokļa pasliktināšanai. Tāpēc Atkritumu apsaimniekošanas likumā ir jāparedz, ka Valsts vides dienestam ir tiesības lūgt Patērētāju aizsardzības centram slēgt domēnu, ja komersants tajā piedāvā atkritumu apsaimniekošanas pakalpojumus un komersantam nav izsniegta atļauja šā panta pirmajā daļā minēto atkritumu apsaimniekošanas darbību veikšanai vai atļauja atkritumu reģenerācijai vai apglabāšanai atbilstoši normatīvajiem aktiem par piesārņojumu.  1.10. Atkritumu apsaimniekošanas likuma 15.panta ceturtā daļa nosaka, ka „zemes īpašnieks, kura īpašumā tiek prettiesiski novietoti sadzīves, bīstamie un ražošanas atkritumi tam neparedzētā vietā, nodod tos atkritumu apsaimniekotājam, kurš ir saņēmis atļauju attiecīgo atkritumu apsaimniekošanai, sedz šo atkritumu apsaimniekošanas izmaksas un ir tiesīgs prasīt zaudējumu atlīdzību no šo atkritumu radītāja. Ja attiecīgo atkritumu radītājs ir noskaidrots, atkritumu apsaimniekošanas izmaksas sedz šis attiecīgo atkritumu radītājs.”  Attiecīgi, ja persona, kura prettiesiski ir novietojusi atkritumus, nav noskaidrojama, tad atbildīgs par atkritumu izvešanu ir zemes īpašnieks. Ja zemes īpašnieks neizvāc atkritumus no īpašuma, šādu pienākumu ar administratīvo aktu uzliek VVD. Šādu pieeju apstiprina arī tiesas.[[6]](#footnote-7) Tomēr ir izgaismojusies problēma šīs tiesību normas praktiskā piemērošanā - lai izvairītos no administratīvajā aktā uzliktā pienākuma izvākt no sava zemes īpašuma atkritumus, zemes īpašnieki savus nekustamos īpašumus atsavina citai personai. Mainoties zemes īpašniekiem, VVD zūd tiesiskais pamats uzsākt administratīvā akta piespiedu izpildi. Tāpēc Atkritumu apsaimniekošanas likumā būtu jānosaka, ka administratīvais akts par atkritumu izvešanu no īpašumiem ir saistošs īpašuma tiesību pārņēmējam, un zemesgrāmatā kā īpašuma apgrūtinājums tiek reģistrēta atzīme par spēkā stājušos un izpildāmu VVD lēmumu par pienākumu izvākt no īpašuma atkritumus. Tādejādi jaunajam īpašniekam būs saistošs iepriekšējam īpašniekam uzdotais pienākums par atkritumu izvākšanu.  1.12. Atkritumu apsaimniekošanas likuma 20. panta ceturtā daļa paredz, ka pašvaldība sadarbībā ar atkritumu apsaimniekotāju organizē sadzīves atkritumu atsevišķu savākšanu pašvaldības administratīvajā teritorijā atbilstoši Ministru kabineta noteiktajām kategorijām un termiņam. Minētā panta piektā daļa paredz, ka pašvaldību un atkritumu apsaimniekotāji nodrošina šā panta ceturtajā daļā minēto atkritumu sagatavošanu atkārtotai izmantošanai, pārstrādi un materiālu reģenerāciju atbilstoši Ministru kabineta noteiktajiem atkritumu sagatavošanas atkārtotai izmantošanai, pārstrādes un materiālu reģenerācijas mērķiem. Savukārt šā panta septītā daļa noteic, ka būvdarbu veicēji Ministru kabineta noteiktajā apjomā un termiņā nodrošina Ministru kabineta noteikumos noteikto būvniecības un būvju nojaukšanas atkritumu sagatavošanu atkārtotai izmantošanai, pārstrādi vai materiālu reģenerāciju, tai skaitā izmantošanu izrakto tilpju aizpildīšanai. Proti, minētās tiesību normas paredz pašvaldības un privātpersonu pienākumus, kas īstenojami Ministru kabineta noteikumos noteiktā kārtībā, bet neparedz deleģējumu Ministru kabinetam.  1.12. Lai nodrošinātu Plāna realizāciju, Atkritumu apsaimniekošanas likumā ir nepieciešams ietvert deleģējumu Ministru kabinetam noteikt kritērijus un kārtību, kādā novērtē sadzīves atkritumu, bioloģiski noārdāmo atkritumu, tekstilmateriālu atkritumu un sadzīvē radušos bīstamo atkritumu dalītās savākšanas pakalpojumu pieejamību iedzīvotājiem, kā arī prasības Eiropas Komisijas informēšanai.  1.13. Lai Atkritumu apsaimniekošanas likumā nodrošinātu atkritumu rašanās novēršanas prasību ieviešanu, ir nepieciešams precizēt likuma nosaukumu, kā arī ietvert prasības riepu un tekstilmateriālu ražotāju atbildībai. Lai nodrošinātu nolietotu riepu apsaimniekošanu, mazinātu ikgadēji nolietotu riepu uzkrājuma pieaugumu, normatīvajos aktos ir jāparedz, ka riepu ražotāji vai to pilnvaroti pārstāvji nodrošina, ka tiek segtas visas savākto nolietoto riepu savākšanas, pārvadāšanas, apstrādes un pārstrādes izmaksas, tajā skaitā paredzot četru nolietotu riepu pieņemšanu no vienas fiziskas personas gadā bez maksas.  1.14. Ņemot vērā Plānā noteiktos mērķus bioloģisko atkritumu dalītai savākšanai, Atkritumu apsaimniekošanas likumu ir nepieciešams precizēt attiecībā uz kārtību, kādā tiek noteikta maksa par bioloģisko atkritumu apsaimniekošanu, ievērojot, ka maksai par bioloģisko atkritumu dalīto savākšanu ir jābūt zemākai par nešķiroto atkritumu apsaimniekošanu.  1.15. Atkritumu apsaimniekošanas likuma 16.panta pirmā daļa paredz sadzīves atkritumu radītāja pienākumu piedalīties pašvaldības organizētajā sadzīves atkritumu apsaimniekošanā, ievērojot normatīvos aktus par atkritumu apsaimniekošanu (arī pašvaldības izdotos saistošos noteikumus) un noslēdzot līgumu par sadzīves atkritumu savākšanu un pārvadāšanu ar atkritumu apsaimniekotāju, kurš ir noslēdzis attiecīgu līgumu ar pašvaldību. Tādejādi jau šobrīd spēkā esošā Atkritumu apsaimniekošanas likuma 43.panta pirmā daļa, kas paredz administratīvo atbildību par nepiedalīšanos pašvaldības organizētajā atkritumu apsaimniekošanas sistēmā, paredz arī atbildību par pašvaldības saistošo noteikumu neievērošanu. Lai tiesību normu padarītu saprotamāku, labāks veids ir nosaukt abus veidus, kā var izpausties nepiedalīšanās pašvaldības organizētajā atkritumu apsaimniekošanā administratīvā atbildība  Atkritumu apsaimniekošanas likuma 8.panta pirmās daļas 1. un 3.punkts nosaka, ka pašvaldība organizē sadzīves un mājsaimniecībā radīto būvniecības atkritumu apsaimniekošanu, tai skaitā izdod saistošos noteikumus. Tāpēc administratīvā atbildība ir jāparedz ne tikai par pašvaldības noteikto sadzīves atkritumu, bet arī mājsaimniecībā radīto būvniecības atkritumu apsaimniekošanas noteikumu pārkāpumiem, administratīvā pārkāpuma lietu izmeklēšanu un izskatīšanu nododot pašvaldības institūcijām.  2. Lai risinātu konstatētās problēmas, Atkritumu apsaimniekošanas likumā ir paredzēts izdarīt šādus grozījumus:  2.1.precizēt Atkritumu apsaimniekošanas likuma nosaukumu, izsakot to šādā redakcijā “Atkritumu rašanās novēršanas un apsaimniekošanas likums”;  2.2. izslēgt deleģējumu Ministru kabinetam izdot Ministru kabineta noteikumus par kārtību, kādā iepērk un realizē melno un krāsaino metālu atgriezumus un lūžņus, kā arī izsniedz licences metālu atgriezumu un lūžņu iepirkšanai Latvijā. Tiek arī izslēgts deleģējums izdot Ministru kabineta noteikumus par licenci melno un krāsaino metālu atgriezumu un lūžņu iepirkšanai Latvijā un par licenci melno metālu atgriezumu un lūžņu iepirkšanai Latvijā maksājamās valsts nodevas likmi (*euro*), kā arī kārtību, kādā maksājama šī nodeva. Līdz ar likumprojekta stāšanos spēkā spēku zaudēs Ministru kabineta 2011.gada 13.decembra noteikumi Nr.960 “Noteikumi par kārtību, kādā iepērk un realizē melno un krāsaino metālu atgriezumus un lūžņus un izsniedz licences metālu atgriezumu un lūžņu iepirkšanai Latvijā, kā arī par valsts nodevas likmi par licenci metālu atgriezumu un lūžņu iepirkšanai un valsts nodevas maksāšanas kārtību”.  2.3. ietvert deleģējums Ministru kabinetam izdot noteikumus par atsevišķas bīstamas ķīmiskās vielas saturošu iekārtu un produktu lietošanas un marķēšanas prasībām un par atsevišķu bīstamu ķīmisko vielu izmantošanas ierobežojumus iekārtās un produktos;  2.4. izslēgt Atkritumu apsaimniekošanas likuma prasības par to, ka,  lai izstrādātu atkritumu apsaimniekošanas reģionālo plānu un koordinētu tā īstenošanu, apkopotu informāciju par sadzīves atkritumu plūsmu attiecīgajā atkritumu apsaimniekošanas reģionā, kā arī nodrošinātu to uzdevumu efektīvāku īstenošanu, kuri šajā likumā pašvaldībai noteikti sadzīves atkritumu apsaimniekošanas jomā, pašvaldības var veidot kopīgas iestādes, kā arī deleģēt pārvaldes uzdevumus privātpersonai un citai publiskai personai, ievērojot likuma "Par pašvaldībām" un Valsts pārvaldes iekārtas likuma noteikumus, ievērojot, ka visas AAR pašvaldības iesaistīsies RAAC izveidē.  2.5. precizēt reģionālā atkritumu apsaimniekošanas plāna spēkā stāšanās kārtību, nosakot, ka Atkritumu apsaimniekošanas reģionālais plāns stājas spēkā, ja to apstiprina trīs ceturtdaļas no attiecīgajā AAR ietilpstošajām pašvaldību skaita. Reģionālais atkritumu apsaimniekošanas plāns pēc tā stāšanās spēkā ir saistošs visām atkritumu apsaimniekošanas reģionā ietilpstošajām pašvaldībām. Visas AAR pašvaldības piedalās reģionālajā atkritumu apsaimniekošanas plānā ietverto pasākumu īstenošanā un ieviešanā. No Atkritumu apsaimniekošanas likuma ir izslēgtas normas, kas paredzēja, ka pašvaldība var izstrādāt atsevišķu pašvaldības atkritumu apsaimniekošanas plānu.  2.6. papildināt ar prasībām reģionālajā atkritumu apsaimniekošanas plānā noteikt sadzīves atkritumu poligonu skaitu attiecīgajā atkritumu apsaimniekošanas reģionā, kā arī noteikt, kurā sadzīves atkritumu apglabāšanas poligonā tiek turpināta sadzīves atkritumu apglabāšana. Likumprojektā arī tiek noteikta RAAC izveidošanas kārtība un RAAC funkcijas.  2.7. noteikt, ka, ja atkritumu apsaimniekotājam ir izsniegtas vairākas atkritumu apsaimniekošanas atļaujas vai atkritumu pārstrādei vai reģenerācijai atbilstoši normatīvajiem aktiem par piesārņojumu, tas iesniedz Valsts vides dienestam vienu finanšu nodrošinājumu par to atļauju, par kuru jāiesniedz lielākais finanšu nodrošinājums. Analoģiskas prasības ir noteiktas arī atkritumu tirgotājam un atkritumu apsaimniekošanas starpniekam, ja tas ir reģistrējies VVD un ir arī saņēmis atkritumu apsaimniekošanas atļauju vai atļauju atkritumu pārstrādei un reģenerācijai. Likumprojektā ir precizēts termiņš, kādā atkritumu apsaimniekotājam, atkritumu tirgotājam un atkritumu apsaimniekošanas starpniekam VVD ir jāiesniedz finanšu nodrošinājums atkritumu apsaimniekošanas darbībām – 30 dienu laikā no brīža, kadbeidzies finanšu nodrošinājuma termiņš . Likumprojektā VVD ir tiesības, pamatojoties uz atkritumu apsaimniekotāja iesniegumu, pārskatīt un samazināt finanšu nodrošinājuma apmēru, ja atkritumu apsaimniekotājam trīs gadu periodā nav piemēroti administratīvie sodi par atkritumu apsaimniekošanas normatīvo aktu pārkāpumiem.  2.8. noteikt, ka atkritumu apsaimniekošanas atļauja nav nepieciešama fiziskām personām, kuras nogādā savus radītos atkritumus uz to pārstrādes, reģenerācijas vai apglabāšanas vietām. Tiek arī noteikts, ka atkritumu savākšanas atļauja nav nepieciešama izlietotā depozīta iepakojuma pārvadājumam no tā pieņemšanas vietas līdz izlietotā depozīta iepakojuma uzskaites centram. Likumprojektā tiek arī noteikts, ka fiziska persona var nodot sadzīves atkritumus un dalīti savāktus sadzīves bīstamos atkritumus savākšanas, pārstrādes, reģenerācijas un apglabāšanas vietās, ja attiecīgo atkritumu pieņemšanu nenodrošina pašvaldības izvēlēts atkritumu apsaimniekotājs.  2.9. ietvert normas, kuras ierobežo personas, kura ir atkārtoti administratīvi sodīta par atkritumu apsaimniekošanas normatīvo aktu pārkāpumu un kuras sodāmība nav dzēsta vai juridiskas personas, kuras valdes loceklis ir fiziskā persona, kura ir administratīvi sodīta par atkritumu apsaimniekošanas normatīvo aktu pārkāpumiem un kuras sodāmība nav dzēsta, iespējas saņemt atkritumu apsaimniekošanas atļaujas.  2.10. noteikt tiesības VVD darbiniekiem veikt kontrolpirkumus;  2.11. noteikt prasības rīcībai gadījumos, kad nekustamajā īpašumā ir prettiesiski novietoti atkritumi, paredzot tiesības VVD vērsties Zemesgrāmatā ar lūgumu nostiprināt pienākumu zemes īpašniekam prettiesiski novietotos atkritumus nodot atkritumu apsaimniekotājam kā apgrūtinājumu.  2.12. Precizēts deleģējums Ministru kabinetam noteikt prasības dalīti savācamām sadzīves atkritumu kategorijām un termiņus dalītās savākšanas uzsākšanai, kā arī noteikt atkritumu sagatavošanas atkārtotai izmantošanai, pārstrādes un materiālu reģenerācijas mērķus un mērķus būvniecības un būvju nojaukšanas atkritumu sagatavošanai atkārtotai izmantošanai, pārstrādei vai materiālu reģenerācijai.  2.13. noteikt deleģējumu Ministru kabinetam noteikt kritērijus un kārtību, kādā novērtē sadzīves atkritumu, bioloģiski noārdāmo atkritumu, tekstilmateriālu atkritumu un sadzīvē radušos bīstamo atkritumu dalītās savākšanas pakalpojumu pieejamību iedzīvotājiem, kā arī noteikt ziņojumu iesniegšanas kārtību Eiropas Komisijai par sadzīves atkritumu sagatavošanas atkārtotai izmantošanai, pārstrādes un materiālu reģenerācijas mērķu izpildi, kā arī par apglabājamo atkritumu daudzumu samazināšanas mērķa izpildi;  2.14. noteikt prasības riepu ražotājam un tekstilmateriālu ražotājam nodrošināt attiecīgo izstrādājumu atkritumu pieņemšanu, savākšanu, apstrādi un pārstrādi, kā arī sedz attiecīgo darbību izmaksas un sabiedrības informēšanas pasākumu izmaksas par attiecīgo izstrādājumu atkritumu pieņemšanu, savākšanu, apstrādi un pārstrādi.  2.15. noteikt atsevišķu maksu par bioloģiski noārdāmo atkritumu savākšanu, pārvadāšanu, pārkraušanu, šķirošanu un citām normatīvajos aktos noteiktajām darbībām, ko veic pirms atkritumu reģenerācijas un kas samazina apglabājamo atkritumu apjomu. Maksai par bioloģiski noārdāmo atkritumu apsaimniekošanu ir jābūt zemākai par nešķirotu sadzīves atkritumu apsaimniekošanas (izņemot sadzīves atkritumu reģenerāciju).  2.16. noteikt, ka VVD pilda Eiropas Parlamenta un Padomes 2013.gada 20.novembra regulā Nr. 1257/2013 par kuģu pārstrādi un ar ko groza regulu Nr. 1013/2006 un direktīvu 2009/16/EK minētos kompetentās iestādes un kontaktpersonas pienākumus;  2.17. precizēt administratīvās atbildības dispozīcijas par pašvaldības saistošo noteikumu par sadzīves atkritumu vai mājsaimniecībā radīto būvniecības atkritumu apsaimniekošanu neievērošanu un par līguma nenoslēgšanu ar pašvaldības izvēlētu atkritumu apsaimniekotāju par sadzīves atkritumu savākšanu un pārvadāšanu. |
| 3. | Projekta izstrādē iesaistītās institūcijas un publiskas personas kapitālsabiedrības | VARAM sadarbībā ar VVD. Likumprojekts tiks apspriests VARAM izveidotajā darba grupas “Par atkritumu apsaimniekošanas normatīvo aktu pilnveidošanu” sanāksmē. Darba grupā piedalās pašvaldības, uzņēmēju un nozaru asociāciju pārstāvji (biedrība ”Latvijas Atkritumu saimniecības uzņēmumu asociācija”, biedrība “Latvijas Atkritumu saimniecības asociācija”, biedrība “Latvijas Pašvaldību savienība”, biedrība “Latvijas Pārtikas uzņēmumu federācija”, Latvijas Tirdzniecības un rūpniecības kamera, biedrība “Latvijas Lielo pilsētu asociācijas”, biedrība “Latvijas Pārtikas tirgotāju asociācija”, biedrība “Latvijas Tirgotāju asociācija”, Vides konsultatīvā padome). |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sadzīves atkritumu apsaimniekotāji – 50-60 komersanti  Sadzīves atkritumu apglabāšanas poligonu apsaimniekotāji – 11 komersanti;  Pašvaldības – 43;  Atkritumu tirgotāji un atkritumu apsaimniekošanas starpnieki – 111 komersants;  Depozīta iepakojuma sistēmas operators – 1 komersants;  Videi kaitīgo preču atkritumu apsaimniekotāji – 4 komersanti;  Komersanti, kuriem derīgas licences metālu atgriezumu un lūžņu iepirkšanai – 66 komersanti;  Visi sadzīves atkritumu radītāji Latvijā – fiziskās un juridiskās personas. |
| 2. | Tiesiskā regulējuma ietekme uz tautsaimniecību un administratīvo slogu | Likumprojektam ir ietekme uz maziem, vidējiem uzņēmumiem, mikrouzņēmumiem un jaunuzņēmumiem, tā kā ar Likumprojektu tiek precizētas prasības finanšu nodrošinājuma piemērošanai**.**  Likumprojektam nav ietekmes uz Nacionālā attīstības plāna rādītājiem mikrolīmenī vai makrolīmenī.  Noteikumu projektam nav ietekmes uz konkurenci, tā kā Likumprojekta prasības attieksies uz visiem atkritumu apsaimniekošanas komersantiem.  Likumprojekta ietekme uz vidi vērtējama pozitīvi, tā kā tiks veicināta atkritumu dalītā vākšana, tiks izstrādāti reģionālie atkritumu apsaimniekošanas plāni, tiks novērsta nelegāla atkritumu uzglabāšana, kas var apdraudēt vides kvalitāti.  Likumprojekts tiešā veidā nerada ietekmi uz cilvēku veselību. Noteikumu projekta normu ieviešanas netiešā ietekme uz cilvēka veselību ir vērtējama pozitīvi, ņemot vērā, ka tiks noteiktas prasības tādu atkritumu apsaimniekošanai, kuri ir prettiesiski novietoti nekustamajos īpašumos.  Likumprojektam nav ietekmes uz nevalstiskajām organizācijām. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |
|  |  |  |
|  | | |
| |  |  |  |  |  |  |  |  | | --- | --- | --- | --- | --- | --- | --- | --- | | **III. Tiesību akta projekta ietekme uz valsts budžetu un pašvaldību budžetiem** | | | | | | | | | Rādītāji | 2021. gads | | Turpmākie trīs gadi (*euro*) | | | | | | 2022. | | 2023. | | 2024. | | saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023. gadam | izmaiņas, salīdzinot ar vidēja termiņa budžeta ietvaru 2023.  gadam | | 1 | 2 | 3 | 4 | 5 | 6 | 7 | 8 | | **1. Budžeta ieņēmumi** | 0 | 0 | 0 | *- 5 000* | 0 | *- 5 000* | *- 5 000* | | **1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi** | 0 | 0 | 0 | *- 5 000* | 0 | *- 5 000* | *- 5 000* | | **1.2. valsts speciālais budžets** | 0 | 0 | 0 | 0 | 0 | 0 | 0 | | **1.3. pašvaldību budžets** | 0 | 0 | 0 | 0 | 0 | 0 | 0 | | **2. Budžeta izdevumi** | 0 | 0 | 0 | 0 | 0 | 0 | 0 | | 2.1. valsts pamatbudžets | 0 | 0 | 0 | 0 | 0 | 0 | 0 | | 2.2. valsts speciālais budžets | 0 | 0 | 0 | 0 | 0 | 0 | 0 | | 2.3. pašvaldību budžets | 0 | 0 | 0 | 0 | 0 | 0 | 0 | | **3. Finansiālā ietekme** | 0 | 0 | x | *- 5 000* | x | *- 5 000* | *- 5 000* | | 3.1. valsts pamatbudžets |  |  | x | *- 5 000* | x | *- 5 000* | *- 5 000* | | 3.2. speciālais budžets |  | 0 | 0 | 0 | 0 | 0 | 0 | | 3.3. pašvaldību budžets |  |  |  | 0 |  | 0 | 0 | | 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | x | 0 | 0 | 0 | 0 | 0 | 0 | | **5. Precizēta finansiālā ietekme** | x | 0 | x | *- 5 000* | x | *- 5 000* | *- 5 000* | | 5.1. valsts pamatbudžets |  | *- 5 000* | *- 5 000* | *- 5 000* | | 5.2. speciālais budžets | 0 | 0 | 0 |  | | 5.3. pašvaldību budžets | 0 | 0 | 0 | 0 | | 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Plānotā ietekme uz budžetu noteikta, ņemot vērā valsts nodevu ieņēmumu prognozes par licencēm metālu atgriezumu un lūžņu iepirkšanai. | | | | | | | | 6.1. detalizēts ieņēmumu aprēķins | | 6.2. detalizēts izdevumu aprēķins | | 7. Amata vietu skaita izmaiņas | Likumprojekts šo jomu neskar. | | | | | | | | 8. Cita informācija | Nav. | | | | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Atbilstoši Likumprojekta pārejas noteikumiem:  1)Līdz 2022.gada 1.oktobrim ir paredzēts izdarīt grozījumus Ministru kabineta 2021.gada 25.februāra noteikumos Nr.134, papildinot šos noteikumus ar finanšu nodrošinājuma apmēra pārskatīšanas un samazināšanas nosacījumiem un kārtību, kādā tiek veiktas attiecīgās darbības;  2) līdz 2022.gada 1.oktobrim ir paredzēts izdarīt grozījumus Ministru kabineta 2013.gada 2.aprīļa noteikumos Nr.184 “Noteikumi par atkritumu dalītu savākšanu, sagatavošanu atkārtotai izmantošanai, pārstrādi un materiālu reģenerāciju”[[7]](#footnote-8).  2) līdz 2022.gada 30.decembrim paredzēts izdarīt grozījumus Ministru kabineta 2017.gada 13.jūnija noteikumos Nr.328 “Kritēriji un kārtība, kādā novērtē atkritumu dalītās savākšanas pakalpojuma pieejamību iedzīvotājiem”, papildinot šos noteikumus ar kritērijiem un kārtību, kādā novērtē bioloģiski noārdāmo atkritumu, tekstilmateriālu atkritumu un sadzīvē radušos bīstamo atkritumu dalītās savākšanas pakalpojumu pieejamību iedzīvotājiem |
| 2. | Atbildīgā institūcija | VARAM. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu, sabiedrības pārstāvji ir aicināti līdzdarboties, rakstiski sniedzot viedokli par likumprojektu tā izstrādes stadijā. |
| 2. | Sabiedrības līdzdalība projekta izstrādē | Likumprojekts 2021. gada 30. augustā publicēts VARAM tīmekļvietnē [www.varam.gov.lv](http://www.varam.gov.lv), sadaļās “Normatīvo aktu projekti vides aizsardzības jomā” un “Paziņojumi par līdzdalības iespējām attīstības plānošanas dokumenta vai tiesību akta izstrādes procesā”, kā arī Valsts kancelejas tīmekļvietnē [www.mk.gov.lv](http://www.mk.gov.lv), sadaļā “Ministru kabineta diskusiju dokumenti”, sniedzot ieinteresētajām personām iespēju izteikt viedokli un iesniegt priekšlikumus, kā arī piedalīties tiešsaistes sanāksmē 2021.gada 7.septembrī. |
| 3. | Sabiedrības līdzdalības rezultāti | Anotācijas sadaļa papildināta pēc sabiedrības viedokļu un komentāru saņemšanas. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VARAM, Valsts vides dienests, pašvaldības |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav. |

Vides aizsardzības un

reģionālās attīstības ministrs A. T. Plešs

Doniņa, 67026515

[ilze.donina@varam.gov.lv](mailto:ilze.donina@varam.gov.lv)

1. Plāns pieejams tīmekļvietnē <https://www.varam.gov.lv/lv/atkritumu-apsaimniekosanas-valsts-plans-2021-2028gadam-0> [↑](#footnote-ref-2)
2. Ministru kabineta 2011.gada 13.decembra noteikumi Nr.960 “Noteikumi par kārtību, kādā iepērk un realizē melno un krāsaino metālu atgriezumus un lūžņus un izsniedz licences metālu atgriezumu un lūžņu iepirkšanai Latvijā, kā arī par valsts nodevas likmi par licenci metālu atgriezumu un lūžņu iepirkšanai un valsts nodevas maksāšanas kārtību”, pieejams: <https://likumi.lv/ta/id/241854> [↑](#footnote-ref-3)
3. <https://www.varam.gov.lv/lv/likumprojekts-piesarnojuma-noversanas-likums> [↑](#footnote-ref-4)
4. Ministru kabineta 2006.gada 14.februāra noteikumi Nr.139 “Noteikumi par atsevišķu bīstamas ķīmiskas vielas saturošu iekārtu un produktu lietošanas un marķēšanas prasībām un par videi kaitīgo preču sarakstu”, pieejams: <https://likumi.lv/ta/id/128396> [↑](#footnote-ref-5)
5. Padomes 1996.gada 16.septembra Direktīva [96/59/EK](http://eur-lex.europa.eu/eli/dir/1996/59/oj/?locale=LV) par polihlorbi­fenilu un polihlorterfenilu deponēšanu; Eiropas Parlamenta un Padomes 2006.gada 6.septembra Direktīva [2006/66/EK](http://eur-lex.europa.eu/eli/dir/2006/66/oj/?locale=LV) par baterijām un akumulatoriem un bateriju un akumulatoru atkritumiem, ar ko atceļ Direktīvu [91/157/EEK](http://eur-lex.europa.eu/eli/dir/1991/157/oj/?locale=LV); Eiropas Parlamenta un Padomes 2008.gada 19.novembra Direktīvas [2008/103/EK](http://eur-lex.europa.eu/eli/dir/2008/103/oj/?locale=LV), ar ko Direktīvu [2006/66/EK](http://eur-lex.europa.eu/eli/dir/2006/66/oj/?locale=LV) par baterijām un akumulatoriem un bateriju un akumulatoru atkritumiem groza attiecībā uz bateriju un akumulatoru laišanu tirgū; Eiropas Parlamenta un Padomes 2013. gada 20. novembra Direktīvas [2013/56/ES](http://eur-lex.europa.eu/eli/dir/2013/56/oj/?locale=LV), ar ko groza Eiropas Parlamenta un Padomes Direktīvu [2006/66/EK](http://eur-lex.europa.eu/eli/dir/2006/66/oj/?locale=LV) par baterijām un akumulatoriem, un bateriju un akumulatoru atkritumiem attiecībā uz tādu kadmiju saturošu pārnēsājamu bateriju un akumulatoru laišanu tirgū, kurus paredzēts izmantot bezvada elektriskajos instrumentos, kā arī attiecībā uz podziņelementu ar nelielu dzīvsudraba saturu laišanu tirgū un ar ko atceļ Komisijas Lēmumu [2009/603/EK](http://eur-lex.europa.eu/eli/dec/2009/603/oj/?locale=LV). [↑](#footnote-ref-6)
6. [Senāta Administratīvo lietu departamenta 31.05.2019.lēmums lietā Nr. SKA-1161/2019](http://www.at.gov.lv/downloadlawfile/5844); [↑](#footnote-ref-7)
7. Valsts sekretāru sanāksmē 2020.gada 10.decembrī ir izsludināts Ministru kabineta noteikumu projekts “Noteikumi par atkritumu dalītu savākšanu, sagatavošanu atkārtotai izmantošanai, pārstrādi un materiālu reģenerāciju” (VSS-1061), pēc kura pieņemšanas un stāšanās spēkā Ministru kabineta 2013.gada 2.aprīļa noteikumi Nr.184 “Noteikumi par atkritumu dalītu savākšanu, sagatavošanu atkārtotai izmantošanai, pārstrādi un materiālu reģenerāciju” zaudēs spēku. [↑](#footnote-ref-8)